L 229/56
HR
Službeni list Europske unije
18.9.2023.
(5)
Inicijativom se nastoji povećati konkurentnost i otpornost poluvodičke tehnološke i industrijske baze te pritom ojačati inovacijski kapacitet ekosustava poluvodiča u cijeloj Uniji, smanjiti ovisnost o ograničenom broju poduzeća i geografskih lokacija trećih zemalja te poboljšati mogućnosti projektiranja i proizvodnje, pakiranja, ponovne upotrebe i recikliranja naprednih poluvodiča.
Inicijativa bi trebala poduprijeti te ciljeve premošćivanjem jaza između naprednih istraživačkih i inovacijskih sposobnosti Unije i njihova industrijskog iskorištavanja.
Inicijativa bi trebala promicati izgradnju kapaciteta kako bi se omogućili projektiranje, proizvodnja i integracija sustava u području poluvodičkih tehnologija sljedeće generacije te poboljšati suradnju među ključnim akterima u cijeloj Uniji, ojačati Unijine lance opskrbe poluvodičima i lance vrijednosti poluvodiča, unaprijediti ključne industrijske sektore i stvoriti nova tržišta.
(6)
Operativni ciljevi Inicijative iz članka 4. stavka 2. točaka (a) do (d) Uredbe (EU) 2023/1781 („operativni ciljevi od 1 do 4”) trebali bi se provoditi djelovanjima koja bi se trebala temeljiti na čvrstoj bazi znanja koju je prikupilo Zajedničko poduzeće ECSEL uspostavljeno Uredbom (EU) br.
561/2014 (7), a koje je zamijenilo Zajedničko poduzeće za ključne digitalne tehnologije.
Zajedničko poduzeće za ključne digitalne tehnologije trebalo bi preimenovati u Zajedničko poduzeće za čipove i zadužiti da instrumentima ili postupcima predviđenima programom Obzor Europa ili programom Digitalna Europa pruža financijsku potporu djelovanjima koja se financiraju u okviru Inicijative.
Tijekom trajanja Zajedničkog poduzeća za čipove trebalo bi izdvojiti do 2,875 milijardi EUR za Inicijativu.
Od tog iznosa 1,450 milijardi EUR trebalo bi izdvojiti za aktivnosti izgradnje kapaciteta za operativne ciljeve od 1 do 4, a 1,425 milijardi EUR trebalo bi izdvojiti za istraživačke i inovacijske aktivnosti povezane s operativnim ciljevima od 1 do 4.
Nadalje, 1,3 milijarde EUR trebalo bi namijeniti istraživačkim i inovacijskim aktivnostima koje nisu obuhvaćene Inicijativom.
(7)
Aktivnosti koje financira Zajedničko poduzeće za čipove trebalo bi obuhvatiti jedinstvenim programom rada, koji bi trebao donijeti Upravni odbor Zajedničkog poduzeća za čipove osnovan u skladu s člankom 14. stavkom 1.
Uredbe (EU) 2021/2085 („Upravni odbor”).
Program rada trebao bi sadržavati dva posebna dijela.
Prvi posebni dio trebao bi uključivati pododjeljak o aktivnostima izgradnje kapaciteta za operativne ciljeve od 1 do 4 i pododjeljak o istraživačkim i inovacijskim aktivnostima povezanima s operativnim ciljevima od 1 do 4.
Drugi posebni dio trebao bi biti namijenjen istraživačkim i inovacijskim aktivnostima koje nisu obuhvaćene Inicijativom.
(8)
Sve istraživačke i inovacijske aktivnosti, uključujući one povezane s Inicijativom, trebale bi se financirati u okviru programa Obzor Europa radi provedbe strateškog programa za istraživanja i inovacije, kako je definiran u članku 2. točki 12.
Uredbe (EU) 2021/2085.
Pododjeljak namijenjen aktivnostima izgradnje kapaciteta trebao bi se financirati iz programa Digitalna Europa.
(9)
Program rada trebao bi uključivati uvjete za pristup javno financiranoj infrastrukturi, kao što su pilot-linije i postrojenja za testiranje te centri kompetentnosti, osigurati otvorenost za širok raspon korisnika i omogućiti pristup velikim poduzećima na transparentnoj i nediskriminirajućoj osnovi i pod tržišnim uvjetima, ili uz plaćanje troškova uvećanih za razumnu maržu, uključujući povlašten pristup ili snižene cijene za mala i srednja poduzeća („MSP-ovi”) i akademske institute.
(10)
Prije pripreme programa rada odbor javnih tijela, uzimajući u obzir savjete privatnih članova kako bi se osigurala industrijska relevantnost aktivnosti utvrđenih u programu rada i, prema potrebi, savjete Europskog odbora za poluvodiče te doprinos drugih relevantnih dionika, trebao bi izraditi shemu posebnih dijelova i relevantnih pododjeljaka, uključujući njihove odgovarajuće procjene rashoda.
U tu bi svrhu odbor javnih tijela trebao uključivati samo Komisiju i države članice.
Nakon toga, na temelju te sheme i strateškog programa za istraživanja i inovacije, izvršni direktor Zajedničkog poduzeća za čipove trebao bi pripremiti program rada za oba posebna dijela i relevantne pododjeljke te njihove odgovarajuće procjene rashoda.
(7) Uredba Vijeća (EU) br.
561/2014 od 6. svibnja 2014. o osnivanju zajedničkog poduzeća ECSEL (SL L 169, 7.6.2014., str. 152.).